महज 16 बरस का सौरभ अपनी उम्र से कहीं ज्यादा गंभीर और एकाग्र दिखाई देता है। उसके बारे में यह भी पता चला कि सौरभ को अंग्रेजी समझने में दिक्कत होती थी लेकिन वह अपने अंग्रेज कोच के हाव-भाव पर नजर रखकर उनके निर्देश समझ लेता था। जब गेम की वजह से सौरभ की पढ़ाई प्रभावित होती थी तो उसके पिता जगमोहन सिंह को उसके भविष्य की चिंता होने लगती थी। लेकिन एशियन गेम्स में मिली कामयाबी के बाद सौरभ के गांव में खुशी का माहौल है, लोग मिठाइयां बांट रहे हैं और जगमोहन सिंह का सीना गर्व से फूला हुआ है, आखिर एक किसान के बेटे ने दूर देश में गोल्ड मेडल जो जीता है।